Moi rostomili!
Nojpiyrw Pydzia przepraszo, że tak dugo niy pisała. Tak sie to różnie porobiło, że ani czasu ani sił Pydzia ni mo. Ale pisać bydzie, łobiecuje. To po piyrsze.
Po drugie -Pydzia dziynkuje za wszyskie życzynia i ścisko mocno wszyskich co pamiyntali że Pydzia mo geburstag. Normalnie sie Pydzia tak zdziwowała, że ftoś może pamiyntać, że wzruszyła jak cholera. No ale Pydzia wraźliwo przeca je
Po trzecie – Pydzia zawiadamio, że Nerwusowaty sie żyni! Gupek jedyn. Po jako cholera to ni wiym. No ale młode to jeszcze to i gupie. Zrozumi jak przidzie czas. Libsta (narzeczona) to ciyniutko tako w pasie, że sie dziwuja, że bez pół sie jeszcze niy złomała. Nerwusowaty sie chwoli, że mo dziołcha tako szczupło. Padom mu „doczkej synek, niydługo bydzie wyglądała jak prawdziwo baba górnika. Bydziesz musioł łóżko szyrsze kupić i do stołków deski doklejać coby pierona niy spadła abo półdupki ji niy zwisałay po bokach”. Pieron mi niy wierzy. Poczekomy, łoboczymy.
Pydzia sie śmieje ale sama je przerażono! Wesele w czyrwcu a Pydzi fałd niy ubywo. No to postanowiła, kieryś tam już roz z kolei, że bydzie sie łodchudzać. Połodchudzała sie trzi dni a potym poszli na łosiymnostka i Pydzia sie zaś nażarła.No musiała, innego wyjścia niy boło bo zarozki by sie wszyscy pytali czymu Pydzia nic niy jy. No tłumaczyć niy miała ochoty. Połodchudzała sie zaś tydziyń i koniec. Mamlas mioł geburstag. I zaś sie nażarła. No przeca jak sie tela w kuchni namynczała to co niy pojy? No i zaś pora dni łodchudzanio i Pydzi geburstag. I zaś to samo. A to jeszcze nic! Pydzia w życiu sie fałdy niy pozbydzie bo mo Mamlasa. A tyn pierziński chop ino Pydzi przinosi, to ciasteczka, to kołocza, to jeszcze co inkszego… I tak Pydzia go przezywo, Mamlas przinosi, Pydzia sie pasie, Mamlas sie cieszy.
I wyndzie tak, że na weselu to Pydzia bydzie na dwóch stołkach siedziała coby ji półdupki niy zwisały. A Mamlas jak to prawdziwy górnik ino by za te dupsko chytoł i sie cieszył. Nojbardzij to Pydzia bajtel umi pocieszyć. Przidzie to i godo: „mamusiu ty jes żeś tako chudziyńko”. No ja pierd… matka sie ledwo w dźwiyrzach łobrócić poradzi a tyn że chudziyńko. No ale fajnie sie sucho No a znając Nerwusowatego to jak sie ta jego zapasie to bydzie ino słyszała: „ty beko jedna musisz tela żrić?” Ha! Pydzia bydzie miała ubaw. Pydzia je świnia i już na sama myśl sie cieszy.
No toż na koniec jeszcze roz łobiecuja, że pisać byda choć przez jakiś czos pewnikiym niy tak czynsto jak kiedyś. Wyboczcie. Tera Pydzie idzie biglować (prasować). Niy chce sie ji jak cholera ale se tłumaczy, że to gimnastyka bydzie. Jakoś. Czy coś.
kusiczki wszyskim
glg_Latn szl_Latn szl_Latn szl_Latn szl_Latn szl_Latn szl_Latn quy_Latn